સોનમ વિવિધ મુદ્દાઅો પર પોતાના વિચાર ખૂબ જ ખુલ્લી રીતે રાખવા માટે જાણીતી છે. અા પહેલાં પણ તેણે અનેક એવાં નિવેદન કર્યાં છે. તેનું કહેવું છે કે તે સેન્સરશિપમાં વિશ્વાસ કરતી નથી. તે માને છે કે દરેક વ્યક્તિને પોતાની પસંદગીનાં કપડાં પહેરવાનો અને પોતાની સેક્સ્યુઆલિટી તેમજ પોતાની મરજીથી લગ્ન કરવાનો અધિકાર છે. તેણે એમ પણ કહ્યું છે કે કઈ રીતે બાળપણમાં તેની મજાક ઉડાડવામાં અાવતી. તેના સંબંધીઅો તેને જાડી કહીને તેની મજાક કરતા. તે પોતે શ્યામ હોવા અંગે પણ તેને ટીકાઅો સાંભળવી પડી હતી. સોનમે તાજેતરમાં કારગિલ શહીદની પુત્રી ગુરમહેરને પણ સપોર્ટ કર્યો હતો. તેણે કહ્યું હતું કે મારા માટે અે બાબત અત્યંત નિરાશાજનક છે કે ફિલ્મ ઇન્ડસ્ટ્રીના કેટલાક લોકો ગુરમહેરની મજાક ઉડાડે છે. દરેક વ્યક્તિ પોતાનો મત અાપવા માટે સ્વતંત્ર છે. તેની ટીકાઅો કરવી અે વાતની સાબિતી છે કે અાપણે અાપણી ભાવનાઅોને ખતમ કરી ચૂક્યા છીએ.